พณ.ตั้งเป้าระบายข้าว 2 ล้านตันก่อนเปิดฤดูกาลใหม่
กระทรวงพาณิชย์เตรียมเปิดระบายข้าวในสต็อกรัฐบาลล็อตแรก 5 แสนตันภายในสัปดาห์หน้า และ 2 สัปดาห์ถัดไปอีก 5 แสนตัน
17 ก.พ. 2553

กระทรวงพาณิชย์เตรียมเปิดระบายข้าวในสต็อกรัฐบาลล็อตแรก 5 แสนตันภายในสัปดาห์หน้า และ 2 สัปดาห์ถัดไปอีก 5 แสนตัน
รายงานข่าวจากกระทรวงพาณิชย์ แจ้งว่า ในวันที่ 18 ก.พ. กรมการค้าต่างประเทศจะออกประกาศเชิญชวนให้ผู้ส่งออกเข้ามาประมูลข้าวสารในสต๊อกรัฐบาล ล๊อตแรก 5 แสนตัน แยกเป็นข้าวขาว 3.5 แสนตัน และข้าวหอมปทุมธานี 1.5 แสนตัน โดยจะเปิดโอกาสให้ผู้ส่งออกที่สนใจมีระยะเวลาในการตรวจสอบคุณภาพข้าวในสต๊อก 3-4 วัน และจากนั้นให้ยื่นซองเสนอราคาวันที่ 23 ก.พ. และเปิดซองราคาในวันที่ 24 ก.พ. 
หลังจากนั้น จะทยอยเปิดประมูลอีก 5 แสนตันภายใน 2 สัปดาห์ และจะเปิดระบายในตลาดสินค้าเกษตรล่วงหน้า (เอเฟต) อีก 3 แสนตัน และ 2 แสนตันตามลำดับ จากนั้นจะเปิดประมูลอีก 5 แสนตัน เพื่อให้จำนวนที่เปิดประมูลรวมครบ 2 ล้านตัน ซึ่งจะดำเนินการให้เสร็จสิ้นก่อนที่ผลผลิตข้าวฤดูกาลใหม่จะออกมา เพื่อไม่ให้ส่งผลกระทบต่อราคาข้าวในประเทศ
รายงานข่าวแจ้งว่า การประ มูลข้าวล็อตแรกจำนวน 5 แสนตัน ต้องรอดูว่าจะได้ราคาดีเหมือนการประมูลครั้งแรกหรือไม่ เพราะคณะกรรมการนโยบายข้าวแห่งชาติ (กขช.) ได้เห็นชอบกับหลักเกณฑ์การหักค่าเสื่อมสภาพข้าวใหม่เป็นเปอร์เซ็นต์ตามสภาพข้าวรายปี จากเดิมที่ให้หักค่าเสื่อมสภาพข้าวได้ปีละ 10 เหรียญสหรัฐต่อตัน ซึ่งข้าวที่จะเปิดระบายครั้งแรกนี้ ส่วนใหญ่เป็นข้าวที่เก็บมาแล้วประมาณ 2 ปี ทำให้หักค่าเสื่อมได้สูงถึง 77.88 เหรียญสหรัฐ หรือเฉลี่ยตันละ 2,570 บาท